Source: https://domov.sme.sk/c/22321837/minuta-po-minute-k-zmenkam-budu-vypovedat-posledni-pismoznalci.html?ref=njct
Timestamp: 2020-04-07 16:10:22+00:00
Document Index: 373082

Matched Legal Cases: ['Súd ', 'súd ', 'Súd ', 'súd ', 'súd ', 'súd ']

Súd s Kočnerom a Ruskom pre zmenky (minúta po minúte, 22. deň) - SME
Pokračoval súd s Kočnerom a Ruskom.
9. feb 2020 o 23:55 (aktualizované 10. feb 2020 o 18:09) Adam Valček, Jakub Habas
Písmo:A-|A+9954
Hlavné pojednávanie v prípade falšovania zmeniek TV Markíza pokračovalo 22. dňom.
Na súde boli prítomní obaja obžalovaní Marian Kočner aj Pavol Rusko.
Na súde vypovedali dvaja znalci.
Písmoznalkyňa Straková nepochybuje, že zmenky boli antedatované.
22. deň na súde v kauze televíznych zmeniek (19 fotografií)
Dianie na súde s Kočnerom a Ruskom sledujeme minútu po minúte:
Minútu po minúte sme ukončili. Ďalšie informácie z prebiehajúceho procesu vám prinesieme zajtra. Ďakujeme vám za pozornosť.
18:03 Výsluch Nouzovského skončil. V utorok dostanú obžalovaní priestor na vyjadrenie k dôkazom, ku ktorým sa doteraz nevyjadrili, pretože neboli prítomní.
17:56 Kočner sa pýta Nouzovského, či sa stretol niekedy so znaleckým záverom, že určitý podpis nemohol byť podpísaný v konkrétnom roku. "Nie, nikdy," odpovedá znalec.
17:48 "Prejavuje sa na podpis aktuálny psychický stav?," pýta sa Kočner. "Samozrejme, môže, ale nie sú na to objektívne vedecké výskumy, ktoré by to preukázali. Ak niekto niekomu hrozí násilím, môže sa to prejaviť na podpise. Nikto na to výskum nerobil," odpovedá Nouzovský.
17:30 Daniel Lipšic sa pýta Nouzovského v čom považuje písmoznalecké metódy Strakovej za chybné. Nouzovský sa k tomu jednoznačne nevyjadruje.
"Nemôžem jednoznačne sporné podpisy zaradiť do časovej linky, to sa mi na tom nepáči," hovorí Nouzovský.
17:22 Nouzovský po otázkach Pavla Ruska potvrdzuje Strakovej názor, že motivácia pisateľa ovplyvňuje podpis.
17:20 Obhajcovia Marek Para a Michal Mandzák nemajú otázky. Otázku nemá ani obžalovaný Kočner.
17:18 Nouzovský tvrdí, že Marek Para mu povedal, že mu nevie zaistiť originály podpisov. Znalec tvrdí, že v Českej republike je bežné, že znalec určený súdom má k skúmaným materiálom lepší prístup než znalec pribratý stranou sporu.
"Myslím si, že analogicky je tu rovnaká situácia," tvrdí znalec.
17:10 Prokurátor Šanta sa pýta, ako Nouzovského vyhľadal obhajca Para. Nouzovský podráždene odpovedá, že sa stretli v Prahe.
Šanta sa tiež pýta, ako dlho spracovával posudok. "V rozsahu skúmaniu sporného podpisu asi dve hodiny a potom preštudovaniu rozsiahleho posudku pani Strakovej, možno 20 - 30 hodín," odpovedá Nouzovský.
17:04 "Pán znalec...," začína prokurátor svoju otázku. "Hm?" vstupuje mu do toho Nouzovský. Šanta dopovie otázku, aby sa Nouzovský vyjadril k relatívnemu určeniu veku podpisu. Znalec miestami pôsobí arogantne.
17:00 Prokurátor sa pýta, ako často Nouzovský spisuje posudky na štyri strany. "Nie príliš často," priznáva Nouzovský.
16:55 "Venujem sa písmoznalectvu od roku 1984. Áno?," hovorí Nouzovský a urobí pauzu. "Dobre," odpovie sám sebe a pokračuje vo vyjadreniach. Tvrdí, že nie je možné jednoznačne určiť, kedy boli zmenky podpísané.
"Napísal som a viedla ma k tomu moja prax, že je potrebné zachovať veľmi vysokú mieru opatrnosti v závere. Človek nie je stroj. Ja som ešte nezažil, že by niekto určil dobu vzniku podpisu jednoznačne. Možno sa mýlim, ale nezažil som to," tvrdí Nouzovský.
Milan Nouzovský. (zdroj: SME - Jozef Jakubčo)
16:54 Nouzovský kritizuje znalkyňu Strakovú, že v posudku zmiešala výrazy z písmoznalectva a grafológie, hoci grafológia podľa neho na Slovensku ani v Česku nie je uznaná za znalecký odbor.
Nouzovský gestikuluje a pravidelne búcha do stola, aby tak zvýraznil svoje vyjadrenia. "Možno by jej neškodilo trochu praxe u policajtov," povedal Nouzovský o Strakovej.
Straková už skôr povedala, že u policajtov nerobila, čo považuje za svoju výhodu, pretože má nadhľad.
16:44 Na súde vypovedá znalec obhajoby Milan Nouzovský z Českej republiky.
Výpoveď znalca obhajoby Nouzovského
16:41 Výsluch písmoznalkyne Eriky Strakovej sa skončil.
16:39 Tandlich vyzdvihla podrobné znalecké skúmanie, upozornila aj na komunikáciu Kočnera a Ruska, podľa ktorej zosúladzovali svoje postupy v civilných sporoch s Markízou, hoci to nedáva žiaden zmysel, pretože Kočner a Rusko v spore stáli proti sebe - Kočner v prvom rade žaloval Ruska, až v druhom rade Markízu.
16:34 Znalkyňa podľa šéfky právneho oddelenia TV Markíza Lucie Tandlich došla k jasnému záveru, že obžalovaný nemohol podpísať zmenky v júnu 2000. "Podpisy obžalovaného sa podobajú na podpisy z roku 2013. Nejde o to, či sú erkové alebo ypsilonové podpisy, ale určovala to na základe konkrétnych charakteristík," hovorí.
"Obžalovaný Rusko nepoužíval podpis ako je na zmenkách v čase, keď pôsobil v TV Markíza. Ak zmenky podpísal, tak ich rozhodne nepodpísal ako štatutár TV Makríza a za ich vyplatenie je zodpovedný sám," hovorí Tandlich.
Tandlich pripomína komunikáciu medzi obhajcom Michalom Mandzákom a Kočnerom, z ktorej vyplýva snaha ovplyvniť znalkyňu Máriu Zelenkovú, ktorá neskôr kontaktovala aj vypočúvanú znalkyňu Eriku Strakovú, čo dnes potvrdila.
16:30 Rusko súdu opakovane predkladá vlastný výber podpisov a bez vyzvania chodí k stolu so sudcami.
„Však sa pozrite, tieto podpisy sú rovnaké,” vyhlasuje Rusko, výrazne gestikuluje, jeho vyjadrenie je miestami teatrálne.
16:19 "Je lož, že som menil podpis pri zmene statusu. Poslancov bolo 150, riaditeľ Markízy bol jeden a ten riaditeľ Markízy mal iný status ako tí poslanci...," komentuje povýšenecky Rusko.
Pridržiava sa svojho skoršieho vyjadrenia, že v rovnakom čase používal dva rôzne podpisy, pretože si to vyžiadali fanúšikovia TV Markíza, ktorí vtedy žiadali od neho podpis. "Odpozeral som podpis od svojho ocina, kde má to R," tvrdí Rusko.
"Ja mám silný pocit, že tento znalecký posudok vychádzal skôr z prania než z reality," hodnotí Rusko.
16:17 "Nerozumiem im (pozn. výrazom v posudku), nie je nič odmerané. Sú to vágne výrazy," tvrdí Kočner.
16:10 "Znalkyňa tvrdí, že si robila pomocné merania, ale ani jedna tabuľka s pomocnými meraniami nie je v posudku," komentuje Kočner závery posudku.
"Pani znalkyňa povedala, že sa nikdy nestretla s prípadom, že by sa človek vrátil k podpisu. Jeden z takýchto podpisov bol pritom dokonca zverejnený v médiách, keď sa pán Rusko podpísal na zmenku pánovi Blaškovi v roku 2003 (ide o známu kauzu, pre ktorú Mikukláš Dzurinda stiahol Ruska z vlády, pozn. red.). Tam ju pán Rusko podpísal podpisom spred tej doby. Je to zvláštne, že pán Rusko sa začal podpisovať inak a na tak dôležitý dokument sa podpísal podpisom spred roka a pol," argumentuje Kočner.
15:55 Výsluch znalkyne sa skončil, Kočner a Rusko dostali priestor na vyjadrenie. Súd vyhlásil krátku prestávku.
15:39 Kočner sa pýta čo je pre znalca hodnotnejšie. Či desať podpisov z jedného dňa v jednom momente, alebo desať podpisov za desať dní. "Je to veľmi hypotetická otázka," hovorí Straková.
15:31 "Je rozdiel, na aký podklad sa človek podpisuje?," pýta sa opäť Kočner. "Závisí od príležitosti. Napríklad je veľký rozdiel medzi tým, ako sa podpisujeme na poštovú doručenku a medzi podpisom napríklad na závet," hovorí Straková.
Predseda senátu sa pýta, či typ papiera ovplyvňuje podpis. "Nie je možné vylúčiť, že charakter papiera motivuje človeka, aby sa podpísal riadnejšie. Podpis je pre nás veľká záhada, je to osobná pečať pre každého. Ja každému hovorím, že by sa mal podpisovať tvarovo zložitejšie," hovorí Straková
"Tieto vaše slová si zoberieme k srdcu," povedal predseda senátu.
15:28 "Zotrvávam na záveroch posudku," odpovedala Straková na doplňujúcu otázku prokurátora, či aj po dnešku trvá na posudku.
15:27 Daniel Lipšic, právny zástupca TV Markíza, sa pýtal niektoré podrobnosti z hodnotenia podpisov.
15:07 "Pán obžalovaný, vy mi nediktujte, čo ja mám alebo nemám. Tieto vaše časy už skončili," hovorí prokurátor Ján Šanta obžalovanému Marianovi Kočnerovi po tom, čo ho vyzval, aby nechal znalkyňu dohovoriť a nenamietal Ruskovu otázku.
15:05 "Pomôžte obžalovanému, nech sformuluje otázku," vyzval predseda senátu Emil Klemanič obhajobu, aby poradila Ruskovi, ako sa správne pýtať znalkyne.
15:02 Rusko sa pýta znalkyne, či považuje za možné, aby podpisy, ktoré vznikli v jednom momente, mali rozptyl 19 stupňov.
"Ja som netvrdila, že vznikli v jednom čase. Vychádzala som z vašich vyjadrení, pán Rusko. Nikdy som netvrdila, že vznikli v jednom momente. Na jednom mieste som dokonca uviedla práve to, že si myslím, že nevznikli v jeden moment," hovorí Straková.
14:58 "Čo znamená, že ste sa pohybovali na hrane noža?," pýta sa znalkyne Rusko.
"Znamená, že nad tým neustále premýšľam. Že si to uložím do svojej vizuálnej pamäte, neustále nad tým premýšľam, dlho trvalo, kým som vyskúmala tú variabilitu, vaše podpisy sú veľmi jednoduché, čo je pre znalca niekedy väčší stres," odpovedá Straková.
14:56 Začína sa pýtať Pavol Rusko.
14:51 Rusko sa pripravuje na otázky a vyjadrenie, okolo sebe má pripravených už sedem kôpok papierov. Obhajoba doniesla aj vizuálne pomôcky, flipchart a whiteboard.
Znalkyňa odpovedá na otázky Pavla Ruska
14:45 Pojednávanie pokračuje, naďalej sa pýta obhajca Mandzák. Zaujímajú ho podrobnosti z posudzovania podpisov.
14:31 Bola vyhlásená krátka 10-minútová prestávka.
14:27 Výsluch trvá už štyri hodiny. Zatiaľ sa Strakovej pýtal prokurátor, obhajca Marek Para, obžalovaný Marian Kočner a momentálne obhajca Michal Mandzák.
Ešte bude priestor na otázky pre obžalovaného Pavla Ruska a právnych zástupcov TV Markíza. Potom môže nasledovať ďalšie kolo doplňujúcich otázok a následne dostanú obžalovaní priestor na záverečné vyjadrenie.
14:25 Mandzáka zaujíma prečo znalkyňa v závere stanovila, že sporné podpisy spadajú do obdobia po roku 2013 v "písmovom obraze aj variabilite".
„Evokovali mi konštrukčnými prvkami iný písmový obraz, ako iné, ktoré boli mäkšie, neboli také napäté," hovorí Straková.
13:58 Obhajca Mandzák sa znalkyne pýta, odkiaľ vyšetrovateľ zabezpečil originály porovnávacích podpisov. "To ja neviem," odpovedala Strakovová.
Mandzák vzápätí navrhol, aby sa prečítala listina zo spisu. Senát to povolil. Z listu vyplýva, že porovnávacie materiály predkladala aj samotná Markíza a podľa listu išlo o kópie, nie originály. Straková tvrdí, že videla a skúmala originály.
13:53 V pojednávacej miestnosti je naďalej napätá atmosféra. Mandzák sa začal pýtať na digitálny podpis, ktorý Rusko urobil pri vybavovaní občianskeho preukazu (digitálny podpis - podpis, ktorý občan urobí stylusom na tablet na policajnom oddelení dokladov).
Predseda senátu Klemanič aj prokurátor Šanta sa pýtajú, prečo sa rieši digitálny podpis, keď ide o jeden z takmer štyristo podpisov, ktorý znalkyňa skúmala.
13:48 Mandzák sa pýta znalkyne, kto stanovil pri zadaní, čo je sporný materiál (podpisy na zmenkách). "Vyšetrovateľ," odpovedá Straková.
"Môže si znalec sám stanoviť porovnávací materiál?," zaujíma sa Mandzák. Otázka nie je zrozumiteľná, v pojednávacej miestnosti je momentálne chaos, lebo právnici TV Markíza otázky obhajoby namietajú a nie je vôbec jasné, na čo sa Mandzák pýta.
13:42 "Je zdravotný stav pisateľa relevantný pre skúmanie," pýta sa Mandzák. "Áno," odpovedá Straková. Mandzák sa ďalej pýta znalkyne, či žiadala podklady k Ruskovmu zdravotnému stavu.
"Prečítala som si opakovane zápisnice k tomu, ako podľa pána Ruska vznikli podpisy. Nemala som žiaden dôvod, aby som žiadala zdravotný záznam. V tom čase išlo o mladého človeka. Nič v zápisniciach nenaznačuje, že by mal podlomené zdravie alebo nejakú diagnózu, ktorá by ovplyvňovala motorický prejav pisateľa. Nemala som dôvod žiadať si ich," povedala Straková.
13:40 Začína sa pýtať Kočnerov obhajca Michal Mandzák. Zaujíma ho napríklad, ktoré konkrétne známky na podpisoch boli zámerne upravované.
Mandzák naráža na skoršiu výpoveď Strakovej, ktorá povedala, že v prípade troch zo štyroch podpisov na zmenkách identifikovala snahu Ruska odlíšiť svoj podpis.
Strakovú vypočúva obhajca Mandzák
13:34 "Boli to jednoznačne podpisy vyhotovené Pavlom Ruskom," odpovedala Straková na Kočnerovu otázku, či boli zmenky sfalšované.
Celá kauza pritom stojí na tom, že zmenky boli antedatované, nikto nespochybňuje, že ich podpísal Pavol Rusko, ale podľa obžaloby až niekedy v roku 2015 alebo 2016, keď už nebol oprávnený podpisovať za televíziu Markíza.
13:31 "Koľko podpisov pána Ruska z roku 2014 ste mali k dispozícii?," pýta sa Kočner. "Šesť," odpovedala Straková.
Kočner sa pýta aj koľko ich bolo z roku 2015. "41," odpovedá Straková. Z roku 2016 ich mala opäť šesť.
13:21 Pojednávanie pokračuje, Marian Kočner sa vypytuje na kategorizáciu písmoznalcov (kódové označenie znaleckých odborov).
12:03 Kočner má ešte šesť otázok, ale súd pojednávanie prerušil na obednú prestávku. Pokračovať bude o 13:15 hod.
11:49 Kočnera zaujíma kde prebehla syntéza. "Iba vo vašej hlave?" pýta sa znalkyne. Právny zástupca TV Markíza Daniel Lipšic povedal, že nemala kde inde prebehnúť, iba v hlave.
"Nemáme metódy počítačovej analýzy, nemáme štatistické metódy," hovorí Straková.
Predseda senátu Emil Klemanič napomenul Kočnera, aby sa pýtal k posudku a aby otázky nepoužíval na to, aby vyjadroval svoje názory a úvahy o správnosti či nesprávnosti posudku, na to bude mať Kočner priestor v záverečnom vyjadrení.
"Ale už stačilo! Vašich posledných päť otázok je akoby polohodnotenie. Nebudeme tu písmoznalectvo rozoberať ako vedu," povedal Klemanič Kočnerovi.
11:40 "Čo ste konzultovali v tejto záležitosti s kolegami zo zahraničia?", pýta sa Kočner. "Všeobecné zákonitosti a možnosti dokazovania časovej následnosti podpisu a motivácia podpisu. Boli to len základné východiská, nikomu som nič neprezentovala," hovorí Straková.
Kočnera zaujíma, či ide o otázky, na ktoré odpovede sa nenachádzajú v bežnej literatúre. "Alebo sa nachádzajú iba okrajovo alebo sa nachádzajú, ale ja o nej (literatúre) nemám prehľad," hovorí Straková.
Kočner sa pýta ako komunikovali. "Stretli sme sa," odpovedá znalkyňa. "Existuje záznam z konzultácie?", pýta sa Kočner. "Možno moje rukou napísané poznámky, ale oficiálne záznamy nie," hovorí Straková.
Kočner ju vyzval, aby prezradila ich mená. Straková to odmietla a vysvetlila, že ich nechce do tohto prípadu zaťahovať. Viete po maďarsky? pýta sa Kočner. "Áno."
11:34 Kočner sa znalkyne pýta, či je možné ak človek zmení svoj podpis a začne ho používať, môže sa vrátiť k pôvodnému podpisu. "S tým som sa ešte nestretla. Aj keď sa vydatá žena rozvedie a začne sa opäť podpisovať menom za slobodna, tak sa nevráti k pôvodnému podpisu," tvrdí Straková.
11:27 Po obhajcovi Parovi sa začína pýtať obžalovaný Marian Kočner. Pýta sa podrobnosti na to, ako Straková určila, že Rusko zmenil podpisy dvakrát.
"Ak predtým používal iný podpis a potom zmenil podpisový vzor, tak vidím, čo vidím, nešpekulovala som," vysvetlila Straková ako skúmala zmeny podpisov. Zmeny Ruskovho podpisu zistila v roku 1993 a v roku 2002.
Po vysvetlení sa Kočner pýta, podobne ako jeho obhajca Para, na jednu z 389 listín, pri ktorej si Straková pomýlila kópiu a originál.
Kočner sa tiež pýta, či znalkyňa mala záznamy zo SHMÚ o dobovom počasí, ktoré bolo pri vyhotovení jednotlivých podpisov.
Znalkyňa odpovedá na otázky Kočnera
11:23 Rusko podľa znalkyne najprv podpísal jednu zmenku a pri zvyšných si už dával pozor, aby sa podpisy podobali na jeho iné podpisy.
"Najprv zrejme podpísal zmenku, kde na konci ťahu neboli pridané konštrukcie a potom bol pán Rusko možno niekým upozornený, že sa majú tie podpisy podobať na tie staršie podpisy. To je moja konštrukcia, nemusí to tak byť," vraví Straková.
11:07 "Napísali ste v posudku, že neexistuje jednotná metóda skúmania k určeniu dátumu zhotovenia podpisu", hovorí Para a pýta sa, z akých zdrojov znalkyňa vychádzala.
"Mala som maďarské Justičné revue, kde boli uzatvorené podobné prípady. Bol tam spomenutý prípad kriminalistického experta, ktorý spomenul ďalší zdroj, ktorý som si vyhľadala ďalej," hovorí Straková.
10:58 Para sa pýta, čo je to "pisárske optimum". Znalkyňa Straková vysvetľuje, že je to vlastne školská norma, podľa ktorej sa učíme písať.
Obhajcu tiež zaujíma, čo je "druhovo porovnateľný" podpis. Straková vysvetľuje, že to už vysvetlila, ale pokojným hlasom opäť podrobne vysvetľuje, že druhovo porovnateľné sú napríklad tlačené písmo s tlačeným písmom, kurzívové písmo s kurzívovým a podobne. Opakuje, že nie je možné porovnávať napríklad podpis s parafou (podpisovou značkou, resp. šifrou).
10:53 Znalkyňa si pomýlila jeden z 389 skúmaných dokumentov, myslela si, že je to originál, ale v skutočnosti to bola kópia. Išlo o Ruskov sľub poslanca z archívu Národnej rady. Straková sa za to dnes viackrát ospravedlnila a vysvetlila, že tento omyl bol spôsobený špecifickým typom papiera.
"Stalo sa, je mi to ľúto," opakuje aj teraz Straková. Zdôraznila, že z pohľadu písmoznalectva je irelevantné, či je dokument originál alebo kópia, to je úlohou grafickej diagnostiky povedať, čo je čo.
Denník SME túto príhodu zo skoršej výpovede Strakovej vysvetľuje, pretože sa obhajca Para opakovane pýta na tento jeden z 389 skúmaných dokumentov.
10:46 Začína sa pýtať obhajca Marek Para. Žiada od Strakovej, aby vysvetlila, čo je "znalecká syntéza". "Mala som na mysli to, že som podrobne analyzovala jednotlivé podpisy, jednotlivé rukopisné znaky a v rámci syntézy som zostavovala tabuľky výskytu jednotlivých znakov," odpovedá Straková.
Obhajca sa pýta aj na odbornú literatúru, s ktorou znalkyňa pracovala. "Analýza a syntéza sú bežne spomínané znalecké metódy," hovorí Straková.
Para sa pýta, prečo tabuľky nie sú súčasťou posudku. "Ide o moje pracovné postupy, nie je to diplomová práca. Pri posudku sa vychádza z toho, že znalec má určité skúsenosti a prax. Preto sa napríklad neuvádza úplný zoznam použitej literatúry. Ani neviem povedať, kde som čo čítala, čo aplikujem, mám celú knižnicu," hovorí Straková.
10:42 Flipchart a whiteboard, ktoré má znalkyňa za sebou, si nedoniesla ona, ale ide o vizuálne pomôcky obhajoby.
Znalkyňu vypočúva obhajca Para
10:37 Hlavné pojednávanie pokračuje. Prokurátor sa pýta, koľkokrát sa zmenil podpis Pavla Ruska. Znalkyňa odpovedá, že dvakrát. Dôležitá pre toto znalecké dokazovanie bola zmena podpisu z októbra 2002.
10:19 Na súde vyhlásili krátku prestávku.
9:57 Prokurátor sa pýta, či Zelenkovej telefonáty ovplyvnili závery jej posudku. "Určite nie. Zablokovala som si ju v telefóne," hovorí Straková.
"Pociťovala som to ako niečo, čo ma irituje a bála som sa, že ma to bude vyrušovať pri práci. Tak som niekoho prvýkrát zablokovala v telefóne. Vnímala som to ako také trošku manipulatívne," vypovedá Straková.
Znalkyňa tiež hovorí, že absolútnu väčšinu porovnávacích materiálov dostala v origináloch.
9:54 Straková po otázkach prokurátora priznala, že jej volala písmoznalkyňa Mária Zelenková, ktorú si v konaní najprv objednala TV Markíza, Zelenková dodala predbežné vyjadrenie, ale posudok už nie.
Komunikácia medzi Marianom Kočnerom a jeho obhajcom Michal Mandzákom cez aplikáciu WhatsApp naznačuje podozrenie z ovplyvňovania Zelenkovej práce.
"Vycítila som z tohto telefonátu, že záver môjho posudku by mal byť taký všeobecný, bez jednoznačného nálezu," reprodukuje ich debatu Straková.
9:51 Straková hovorí, že znalkyňou je 20 rokov, ale celú 40-ročnú profesionálnu kariéru sa venuje písaniu. Študovala metodiku písania. Vyratúva profesionálne pedagogické a vedecké skúsenosti s písmom.
Písmoznalkyňa hovorí, že ročne urobí asi 60 znaleckých posudkov.
9:46 "Po tom všetkom, čo som zistila, som si istá, že tie podpisy vznikli po roku 2013," odpovedala znalkyňa Straková na otázku prokurátora Šantu, nech vyjadrí pravdepodobnosť svojich záverov.
Písmoznalkyňa hovorí, že štandardom pri porovnávaní a analýze podpisov je 20 porovnávacích podpisov. Už skôr povedala, že analyzovala 389 podpisov.
"Určite to pre znalca prináša širšie identifikačné pole. Neskúmali sme iba pravosť podpisov, ale časovú väzbu podpisov," hovorí.
9:44 Znalkyňa Straková hovorí, že mala 389 porovnávacích podpisov. "Keď som sa rozprávala aj s kolegami zo zahraničia, tak si nikto nepamätal, že by bola niekedy v minulosti taká veľká porovnávacia vzorka. Tá bola naozaj úctyhodná," hovorí.
Povedala, že Ruskove podpisy na zmenkách, ktoré boli údajne podpísané v roku 2000, sú v skutočnosti najskôr z roku 2013. "Nemohli byť vyhotovené v roku 2000 a myslím si, že boli vyhotovené po roku 2013," povedala Straková.
9:37 Práca na tomto prípade nebola podľa znalkyne jednoduchá, skúmanie podpisov trvalo dlho, musela si naštudovať veľa starej aj novej literatúry a výskumy. "Veľa mi to dalo," hovorí Straková o raste svojej odbornosti.
Ruskove podpisy sú podľa Strakovej veľmi jednoduché a obsahujú veľmi málo hodnotných identifikačných znakov.
9:31 Straková vysvetľuje uhly sklonu Ruskovho podpisu a ich vývoj. Vysvetľuje tiež základy písmoznalectva s odvolaním sa na českého experta Roberta Saudeka, ktorého literatúra je celosvetovo široko citovaná.
9:27 Straková vysvetľuje, že parafy (podpisové značky) je možné porovnávať iba s parafami, nie s podpismi, podpisy je zas možné porovnávať iba s podpismi. Naďalej pritom vysvetľuje základy písmoznalectva, vývoja charakteristických čŕt písma a podpisov a podobne.
Písmoznalkyňa Erika Straková. (zdroj: SME/Jozef Jakubčo)
9:15 Straková vysvetľuje základy písmoznalectva. Hovorí, že každé písmo je jedinečné. Pripodobňuje písmo k chôdzi, ktorú má tiež každý človek jedinečnú.
"Písmo nevznikne iba tak, ale vzniká ako dôsledok určitého stereotypu. Písmo je individuálne identifikovateľné od 13. až 15. roku človeka. Odvtedy je možné identifikovať charakteristické črty písma," tvrdí Straková.
"Podpis sa individualizuje neskôr v puberte. Dlhodobo ho nacvičuje, kým sa mu začne páčiť. Dosiahnutím osobnostnej zrelosti sa stáva podpis individuálne identifikovateľný," dodáva.
9:08 Na pojednávaní je medzi verejnosťou prítomný aj zástupca spoločnosti CME, vlastníka televízie Makríza. Má pri sebe dvoch tlmočníkov.
9:07 Na mieste pre svedkov už sedí písmoznalkyňa Erika Straková, za sebou má pripravený flipchart (tabuľu s veľkým papierom na písanie, resp. kreslenie). Výsluch Strakovej vedie prokurátor Ján Šanta.
Pavol Rusko sedí na lavici obžalovaných, má okolo seba rozložené rôzne dokumenty so svojimi podpismi.
9:06 Na pojednávaní je prítomný aj Marian Kočner, do pojednávacej miestnosti ho eskortovali krátko pred začiatkom pojednávania.
9:03 Verejnosť pustili do pojednávacej miestnosti. Pavol Rusko je prítomný. Nebolo jasné, či príde, pretože dnes bude vypovedať kľúčová písmoznalkyňa a naposledy jej výsluch preložili pre Ruskove zdravotné problémy.
6:30 V pondelok 10. februára pokračuje hlavné pojednávanie s Marianom Kočnerom a Pavlom Ruskom, ktorí sú obžalovaní za falšovanie zmeniek a marenie spravodlivosti.
Súvisiaci článok Proces sa blíži ku koncu a znalci potvrdzujú antedatovanie Čítajte
Vypovedať prídu poslední dvaja predvolaní znalci. Písmoznalkyňa Erika Straková skúmala stovky podpisov Pavla Ruska a povedala, že na zmenkách údajne z roku 2000 nie je vtedajší Ruskov podpis. Na zmenkách je jeho podpis, ktorý používal až v roku 2016.
Znalec z Českej republiky Milan Nouzovský dával vyjadrenie pre obhajobu a na jej žiadosť bude aj vypovedať. Podrobnosti o jeho posudku nie sú známe, pretože ide iba o krátky niekoľkostranový posudok.
Po výpovediach znalcov dostanú Kočner a Rusko priestor, aby sa vyjadrili k dôkazom, ku ktorým sa doteraz nevyjadrili (napr. pre neprítomnosť na pojednávaní).
Je možné, že tento týždeň súd uzatvorí dokazovanie. Potom účastníci konania dostanú priestor na záverečné reči a súd následne vynesie rozsudok.
Zdieľať na facebooku (54) Diskusia (99)
2. Čo hrozí, ak pôjdem cez Veľkú noc vyšibať starých rodičov? (otázky a odpovede) Video 6 812
3. Na Slovensku pribudlo 47 nových prípadov nákazy koronavírusom Video 5 908
4. Nová vláda našla na úradoch papalášizmus, o stíhaní zatiaľ nehovorí 5 590
5. Obmedzenie pohybu počas Veľkej noci má výnimky 4 811
6. Ako sa koronavírus šíri na Slovensku (mapa) 4 798
7. Ako pribúdajú čísla. Pozrite si grafy o Slovensku (mapa+grafy) 3 641
8. Vláda obmedzila voľný pohyb ľudí od stredy do pondelka (minúta po minúte) 3 537
9. Autoškola neprepadne, platnosť dokladov predĺžia (26 odpovedí) 2 924
10. Počas Veľkej noci budú kontrolovať vozidlá, pokutu je možné dostať aj za nenosenie rúška 2 460
5. Naď: S Balciarom odišiel aj jeho zástupca. Vyšetrovať ich nemôžem 31 005
6. Obmedzenie pohybu počas Veľkej noci má výnimky 29 157
7. Autoškola neprepadne, platnosť dokladov predĺžia (26 odpovedí) 21 352
8. Ako pribúdajú čísla. Pozrite si grafy o Slovensku (mapa+grafy) 12 536
9. Za deň dve obete koronavírusu. Muža z Bojníc zaradili do štatistík až po týždni 11 650
10. Matovič chce pohyb ľudí obmedziť. Ako by mala vyzerať Veľká noc 11 303
5. Ako sa koronavírus šíri na Slovensku (mapa) 72 330
6. Nová vláda našla na úradoch papalášizmus, o stíhaní zatiaľ nehovorí 58 842
7. Marčeka odsúdili za vraždu Kuciaka, Kušnírovej a Molnára na 23 rokov (minúta po minúte) 57 219
8. Minúta po minúte: Matovič podpísal zmluvu na tristo ventilátorov, pribudlo 21 nakazených 49 569
9. Od pondelka začnú platiť nové opatrenia 48 574
10. Čo hrozí, ak pôjdem cez Veľkú noc vyšibať starých rodičov? (otázky a odpovede) Video 44 383
10. Ako pribúdajú čísla. Pozrite si grafy o Slovensku (mapa+grafy) 91 853